Satakunnan Kansa kertoi torstaina, että uusnatsien äärijärjestö Suomen Vastarintaliike (SVL) on aloittanut katupartioinnin Porissa. SVL kertoo nettisivuillaan tavoittelevansa vallankumousta, jolla Suomen nykyinen demokraattinen poliittinen järjestelmä korvattaisiin autoritaarisella kansallissosialistisella yhteiskuntajärjestyksellä. Järjestö kannattaa rotuoppeja ja valkoisten ylivaltaa, ja vastustaa maahanmuuttoa ja tasa-arvoa.

Myös Kemissä syksyllä perustettu Soldiers of Odiniksi itseään kutsuva ryhmä kertoo internetissä laajentaneensa toimintaansa useille paikkakunnille – muun muassa Poriin. Tämäkin ryhmä harjoittaa katupartiointia perustellen sitä turvapaikanhakijoiden aiheuttamalla turvattomuudella. Odinin soturien kemiläisen perustajan Mika Rannan mukaan kyse on kuitenkin eri järjestöjen toiminnasta.

Soldiers of Odin perustettiin Kemissä. Millä tavoin toiminta on laajentunut muille paikkakunnille, Mika Ranta?

– Joka paikkakunnalla on omat jäsenet.

Kuka järjestöänne johtaa?

Jatkuu mainoksen jälkeen Mainos päättyy

– Aika moni. Meitä on joka paikkakunnalla omat johtajat.

Siis joka paikkakunnalla on oma jäsenistönsä ja oma johtohahmo?

– Kyllä. Ja Kemi on pääpaikka, joka määrää loppupeleissä, jos johonkin tarvitsee puuttua.

Eli sinä olet järjestön johtohahmo myös muiden paikkakuntien osalta?

– Niin, tai Kemi on. En minä yksin ole.

Useammalla paikkakunnista, joille sanotte laajentuneenne, toimii myös Suomen Vastarintaliike. Esimerkiksi tänään Satakunnan Kansa kertoi, että SVL on aloittanut Porissa katupartioinnin. Onko kyseessä yksi ja sama asia?

– Ei ole.

Eli Porissa on erikseen SVL:n ja teidän toimintaa?

– Joo. Ne on aivan eri porukkaa.

Miten kuvailisit järjestöjenne suhdetta? Teet esimerkiksi itse SVL:lle värväystoimintaa.

– No en minä niinkään tee. Enpä minä sitä mitenkään sano mitä se on. Siellä on tuttuja ja niin poispäin.

Oletko kuitenkin SVL:n jäsen, kun hankit sinne uusia jäseniä?

– Olen minä jäsen siinä, mutta en minä sinne hommaa jäseniä.

Jaat Facebookissa SVL:n värväysmateriaalia ja kehotat mukaan toimintaan.

– No joo, totta kai.

Sehän on värväystä.

– En mitenkään kehota siellä mukaan toimintaan. Aika vähän nykyään niitä enään levittelen, mutta aina silloin tällöin, jos siellä on joku hyvä uutisjuttu ynnä muuta.

Onko ryhmänne toiminta ollut syksyn aikana mielestäsi tarpeen?

– Kyllä uskon. Ollaanhan me muutama dementoitunut vanha ihminen nähty tuolla shortsit jalassa, jotka olisi muuten paleltuneet. Vanhoja ihmisiä saateltu kotiin asti ynnä muuta. Ei se mitään konflikteja tarvitse, maahanmuuttajat ei varmaan edes uskalla. On ne yrittäneet hyökätä silloin, kun meitä on mahdollisimman vähän, mutta ei ne sitten uskallakaan. Katoavat hyvin nopeasti paikalta.

Ovatko maahanmuuttajat käyneet siis päällenne?

– Joo, silloin, kun meitä on vain muutama, niin niitä ilmestyy jostain puukarahkojen kanssa. Sitten kun meitä menee 30 paikalle, niin missään ei näy enää liikettäkään.

Jatkuu mainoksen jälkeen Mainos päättyy

Teitä oli keskiviikkona ollut Kemin uimahallilla. Mistä siellä oli kysymys?

– Eihän siellä mistään ole kysymys ollut.

Soitin uimahallille ja tarkistin, että olette olleet siellä.

– Sanoiko ne mitään maahanmuuttajien touhuista?

Uimahallin mukaan siellä ei ole ollut häiriötä maahanmuuttajien taholta.

– Niitä on kielletty kertomasta. Sen takia me siellä pyöritään, että siellä on ollut ongelmia.

Tämä nimenomaan kiistettiin uimahallista.

– Tiedän, että ne sanovat näin, koska poliisit ovat kieltäneet kertomasta ulkopuolisille.

Mihin perustat väitteesi?

– Yksi työntekijä on kertonut, miten asiat oikeasti ovat. Siellä on viime viikolla käynyt poliisit ajamassa maahanmuuttajat ulos. Ne olivat ahdistelleet asiakkaita ja työntekijöitä, eivätkä olleet suostuneet lähtemään ulos, kun työntekijät panee ovia kiinni ynnä muuta.

Kemin uimahallin hallipäällikkö Janne Jylkkä, onko uimahallilla ollut ongelmia turvapaikanhakijoiden takia?

– Nämä ovat todellakin perättömiä huhuja. Missään tapauksessa mitään rikokseen asti menevää ei ole tapahtunut. Kertaakaan ei ole tarvinnut pyytää poliisia paikalle, tai edes antaa porttikieltoa.

– Kielimuuri aiheuttaa samanlaisia ongelmia kuin vaikkapa venäläisturistien kanssa. Peseytyminen ennen altaaseen menoa on aika lailla suomalainen kulttuuri, mutta samat säännöt koskevat kaikkia. Jos kuka tahansa tulee kuivin hiuksin uimaan, niin hänet palautetaan suihkuun.

Kaipaatteko Odinin sotureita vahtimaan uimahallin turvallisuutta?

– Ei. Kyllä me omalla henkilökunnalla selviämme ja puutumme kaikkiin järjestyshäiriöihin. Ja jos tulisi joku ylitsepääsemätön ongelma, niin pyydettäisiin tietenkin virkavalta paikalle.



Suojelupoliisi kertoi marraskuussa, että Suomen vastarintaliike SVL on käynnistänyt kampanjan turvapaikanhakijoita ja uusia vastaanottokeskuksia vastaan. Supon mukaan kampanjaan kuuluu yksipuolisten ja kärjistettyjen näkemysten levittäminen turvapaikanhakijoista.

Jatkuu mainoksen jälkeen Mainos päättyy

Poliisi on toistuvasti ilmoittanut suhtautuvansa kielteisesti tavallisista kansalaisista koottuihin katupartioihin. Yleisestä järjestyksestä ja turvallisuudesta huolehtiminen on poliisin tehtävä.